 Necesitatea realizării unui site al Şcolii Gimnaziale Nr.1, Moisei a apărut din mai multe considerente:

-promovarea şcolii noastre alături de celelalte unităţi de învăţământ  din judeţul Maramureş prin intermediul internetului accesat de un număr tot mai mare de elevi, părinţi şi cadre didactice;

-prezentarea activităţilor şcolare, cât şi extraşcolare desfăşurate în cadrul şcolii, cât şi în afara ei de către elevi îndrumaţi de cadrele didactice ale şcolii;

-prezentarea şi promovarea proiectelor derulate în cadrul unităţii şcolare;

-atragerea unui număr cât mai mare de elevi care să urmeze formele de învăţământ existente în unitatea noastră.

  MONOGRAFIA ŞCOLII

Intenţia de a scrie o monografie a Şcolii cu clasele I-VIII, Nr. 1, Moisei, se bazează pe dorinţa firească de a lăsa generaţiilor următoare cât mai mult din ce se cunoaşte despre acest locaş, având ca bază de documentare arhiva şcolii,albumul şcolii, impresii ale colegilor, articole din presa judeţeană, diplome şi alte recompense obţinute de elevii noştri.

Un motiv important îl constituie faptul că localul şcolii a împlinit 150 de ani de la construcţia sa. Un alt motiv este format din dorinţa de a contribui la cunoaşterea cât mai bună a istoriei învăţământului local, a aportului pe care îl are şcoala la dezvoltarea economică, politică, socială, culturală o comunităţii locale.

Începuturile învăţământului în localitatea Moisei se leagă de existenţa spirituală a mănăstirii Moisei zidită în 1600 şi sfinţită în hramul Adormirii Preasfintei Născătoare de Dumnezeu de către mitropolitul Brâncovici al Transilvaniei în anul 1672. Prima şcoală a fost înfiinţată în Moisei pe lângă mănăstirea din localitate, în anul 1694. Şcoala confesională de pe lângă mănăstire a funcţionat neîntrerupt cu dascăli veniţi de la Săliştea Sibiului, de la mănăstirea Putna şi Voroneţ până în 1912 când a fost mutată în centrul comunei, aparţinând bisericii din centru(localul actual de la poştă). Paralel cu şcoala religioasă, îcepând din 1856, s-a înfiinţat şcoala pentru fii de poporeni în centrul comunei cu clasele I-IV într-o clădire de piatră la Mocirău (în spatele dispensarului uman).

Dorinţa de a învăţa carte în limba strămoşească, de a transmite peste veacuri bogatele datini şi obiceiuri, au determinat gospodarii obştii să găzduiască în casele proprii şcoala primară(familiile: Coman Andor, Toader Mocirău, Simion Pop Coman).

Efective şcolare în diferite perioade: - 1856-1880 un număr de 25-35 de elevi;

- 1907-1908 un număr de 47 de elevi; -1910- 1911 un număr de 58 de elevi.

Dascălii care au învăţat copiii moiseenilor până în 1921:

- 1856-1860-Dan Laurenţiu - 1860-1873-Alexa, zis Bulbu - 1874-1875-Georgie Vlonga - 1875-1876-Augustin Ivaşcu - 1876-1877-Găvrilă Rakoczi - 1877-1880-Ilie Grad - 1880-1921-Coman Andrei(Andor)

După Marea Unire din 1918 şi reforma învăţământului, şcoala a devenit şcoală cu şapte clase fiind construit localul cu patru clase de lângă primărie, apoi s-au adăugat încă două săli. Între 1960-1962 s-a construit localul cu opt săli de clasă şi laborator prin muncă patriotică, donaţii şi contribuţia bănească a locuitorilor. Între anii 1961-1965 s-au înfiinţat posturi detaşate cu clasele I-IV Între Văi: Dealul Jurchi, Leordă, Dealul Rogozului şi posturile de grădiniţă din centru.

La recensământul populaţiei din 1930 existau cinci locuitori cu studii universitare, unul cu şcoală profesională, 785 cu patru clase şi 175 cu instrucţie extraşcolară.

Condiţiile grele de viaţă, lipsa localurilor de şcoli, distanţele mari între grupurile de case şi centru au dus la un procent ridicat de analfabetism, astfel în 1958 fiind înregistraţi 982 de analfabeţi, dar în anii 60 în urma unor cursuri de alfabetizare prin devotamentul cadrelor didactice s-a reuşit reducerea numărului de neştiutori de carte. Moiseienii au înţeles că cea mai mare bogăţie a lor este să înveţe carte şi diferite meserii şi profesii.

Dintre dascălii care au activat ani îndelungaţi în cadrul şcolii se cuvin mulţumiri şi elogii pe care le merită din plin învăţătorii Nap Alexandrina cu cele două fiice Doina şi Geta , Irina Bercea(prof.limba română), Mazilu Constantin, fam Dumitru şi Coca Mihali, fam.Rozalia şi Gheorghe Coman, Botiş Rozalia, Nap Mihai(director 1947-1958), Livia Lungu,(născută Pop Coman), Vasile Lungu(prof.,director 1960-1980, pensionat),Şteţcu Toader (prof.,director 1980-1992,actualmente primar), Ioana Pop Coman(prof.limba română), Todora Coman(prof. istorie şi geografie).

Între anii 1985-1992 a fost şcoală de zece clase cuprinzând absolvenţi de opt clase şi de la celelalte şcoli din comună; între 1985-1986 = 185 elevi,; 1987-1988 = 219 elevi; 1988-1989=207 elevi; 1989-1990 = 290 elevi.

Populaţia şcolară în 2009 la Şcoala cu clasele I-VIII, Nr.1, este de 309 elevi + 59 elevi la grădiniţă şi numărul cadrelor didactice astăzi este de 28 de profesori, toţi profesori titulari + personalul nedidactic auxiliar care se ocupă împreună cu doamna director actual, profesor de matematică, Maria Urda, de modernizarea şcolii şi de a lăsa urmaşilor o cultură şi o educaţie vastă.

Coman Denisa Lidia, elevă în clasa a VIII -a A, îndrumător prof. de istorie Vasile Lungu

*Articol din revista şcolii ,,Semenii”, coordonator, prof. de lb. rom. Mihali Maria*